23. schôdza NR SR - 7.deň - A. dopoludnia
Dátum: 2021-02-05
Poslanec: Schlosár, Rastislav (ĽS Naše Slovensko)
Druh vystúpenia: Vystúpenie v rozprave

282. Vážené panie poslankyne, vážení páni poslanci, možno sa tu budem dneska opakovať, budem opakovať mnohé myšlienky, ktoré tu už dneska zazneli, ale je to jednoducho nutné, aj keď vás nepoteším. Vám to jednoducho treba ako malým deťom opakovať zas a znovu, lebo súdiac podľa týchto reakcií, ktoré sme videli zo strany vládnych poslancov, tak vidíme, že vy ste to buď absolútne nepochopili, ale skôr si myslím, že ste to pochopili, ale vám to jednoducho nevadí. Vám to vôbec nevadí, akého kandidáta ste si postavili, akého kandidáta chcete teraz zvoliť do tejto funkcie. Pôvodne som chcel vystúpiť v tejto rozprave možno s takým dlhším prejavom a vysvetliť podrobnejšie, v čom vidíme prednosti a nedostatky jednotlivých kandidátov na špeciálneho prokurátora. Tak, aby sme mohli jednoducho prijať naozaj (zaznenie gongu) zodpovedné rozhodnutie a zvoliť za, zvoliť za šéfa Úradu špeciálnej prokuratúry takého človeka, ktorý naozaj spĺňa nielen tie odborné kritériá na zastávanie takejto funkcie, ale predovšetkým kritériá morálne, tak ako to ustanovuje po novom zákon. A človeka, ktorý nie je naviazaný predovšetkým na žiadnu politickú stranu, pretože práve, práve politizácia generálneho prokurátora, špeciálneho prokurátora alebo akýchkoľvek iných funkcií ľudí, ktorí majú zastávať takéto významné funkcie, to je ten najväčší problém, pre ktorý potom vznikajú tie rôzne kauzy. A teda tobôž by nemal byť takýto človek naviazaný na žiadnu z práve vládnych strán. Pretože len takáto osoba, ktorá nemá tieto väzby, dáva záruku, že nebude obyčajnou bábkou vykonávajúcou vôľu tejto vlády a stíhajúcej tých ľudí, ktorých potrebuje táto vláda zničiť a, naopak, zametajúci kauze tých ľudí, ktorí sú tejto Matovičovej vláde blízki. No v situácii, keď je prakticky dneska už 100-percentne isté, že vládna koalícia už má svojho kandidáta dopredu vybratého, v situácii, kedy je jasné, že takýmto kandidátom nebude nikto iný ako už toľkokrát spomínaný Daniel Lipšic, nemá absolútne žiaden zmysel, aby sme tu riešili aj iných kandidátov, pretože tí sú tu v podstate len do počtu v tejto voľbe. Celá voľba špeciálneho prokurátora preto prakticky nie je nič iné, a to naozaj musím takto povedať, nie je to nič iné ako jedno veľké divadlo na zalepenie očí verejnosti, na oklamanie ľudí, že parlament si skutočne vyberá z viacerých možností, jednoducho divadlo na vytváranie zdania demokracie, hoci každému rozumne uvažujúcemu človeku muselo byť už od samého začiatku, keď bola tá voľba vyhlásená, že vláda si svojho človeka na špeciálneho prokurátora už dávno vybrala. A potvrdzujete to aj vy sami, keď ste tu v podstate nevyvracali, že nevyvracali ste, páni z vládnej koalície, že za Daniela Lipšica budete hlasovať. Vy sa tým už vôbec netajíte, hoci tá voľba ešte neprebehla. Pre koho to ale stále nie je jasné a, bohužiaľ, takých je vás tu viacej, tak ja to v skratke vysvetlím. Súčasťou vládnej koalície je dnes jednoznačne aj politické hnutie Daniela Lipšica NOVA, ktoré tu v parlamente má dvoch poslancov, z toho jeden pán podpredseda Národnej rady Gábor Grendel dokonca zastáva takúto významnú funkciu. Hnutie NOVA sa dostalo do parlamentu práve na kandidátke najsilnejšej vládnej strany, teda Matovičovej strany. Dokonca názov tohto hnutia sa premietol aj do oficiálneho názvu. Doteraz to svieti tak v registri politických strán ako oficiálne skratky tejto Matovičovej strany. A jednoducho stačí si položiť jednoduchú otázku: Kto je zakladateľom hnutia NOVA? Kto sedel aj v minulom volebnom období v tomto parlamente, aj keď nie veľmi dlho, v Matovičom poslaneckom klube? No, nebol to nikto iný ako Daniel Lipšic. Lipšic teda už len zo samotnej podstaty veci bol, je a zostane kandidátom Matovičovej vlády, Matovičovým človekom. A tvrdiť tu opak, tak to je naozaj len smiešne divadlo pre možno menej chápajúcich. A aby mohol Daniel Lipšic kandidovať do funkcie špeciálneho prokurátora, poslanci vládnej koalície neváhali zmeniť dokonca aj samotný zákon tak, aby mohli do tejto funkcie kandidovať aj osoby, ktoré sú neprokurátori, teda také, ktoré nikdy nevykonávali funkciu ani toho najmenej postaveného prokurátora. To je aj prípad samotného Lipšica. A to aj napriek tomu, aj napriek tomu, že všetci dobre vieme, že tak ako by bolo úplným nezmyslom postaviť na čelo generálneho štábu armády človeka, ktorý nebol nikdy ani len obyčajným vojakom alebo na čelo Policajného zboru človeka, ktorý nebol ani len rádovým policajtom, alebo na čele a urobiť primá... primára (zaznievanie gongu) nejakej nemocnice alebo kliniky... (Prerušenie vystúpenia predsedajúcim.) Laurenčík, Milan, podpredseda NR SR 283. Prepáčte, pán poslanec. Prosím vás, páni poslanci, ukľudnime sa trošku, lebo neni tu počuť prednášajúceho. Nech sa páči. Schlosár, Rastislav, poslanec NR SR 284. ... urobiť primára nejakej kliniky z človeka, ktorý nebol ani nikdy lekárom, tak takisto, takisto je absolútnym nezmyslom, aby zastával funkciu nie nejakého rádového prokurátora, ale špeciálneho prokurátora človek, ktorý nikdy nebol ani v tej najmenšej funkcii na akejkoľvek prokuratúre. Toto je však ešte ten možno najmenší problém vášho favorita Daniela Lipšica. Jeho najväčší problém je to, že absolútne nespĺňa podmienku tej tzv. morálnej integrity. Teda to, že jeho morálne vlastnosti a doterajší život dávajú záruku, že bude túto funkciu riadne a čestne vykonávať. Mnohé z toho, čo tu teraz poviem, som už povedal verejne aj pri vypočúvaní kandidátov, aj v médiách, ale zopakujem to ešte raz. Opakujem to ešte raz kvôli tomu, že je tu naozaj veľmi veľa z vás nechápavých. Nech celá verejnosť vie, nech každý na Slovensku vie, koho ide táto vládna koalícia zvoliť za špeciálneho prokurátora. Špeciálneho prokurátora, ktorý by mal byť vzorom, mal by byť vzorom zákonnosti a morálky. Človekom, ktorému naozaj nemožno nič zásadné z jeho profesionálneho, ale ani osobného života vyčítať. Tak si teda rozoberme znova Daniela Lipšica. Daniel Lipšic je v prvom rade človek, ktorý napriek tomu, že chce dozerať na zákonnosť v tých najzávažnejších trestných kauzách, na trestné činy korupcie, na mafiu a na organizovaný zločin, tak tento človek nemá ani len čistý register trestov, pretože je jednoducho v podmienke. Nie za nejaký politický trestný čin, za nejaké politicky nekorektné slová, nie za nejakú možno banalitu, ale za usmrtenie dôchodcu na priechode pre chodcov. Za usmrtenie, ktoré spôsobil tým, že sa dostatočne nevenoval riadeniu svojho vozidla a prekročil maximálnu povolenú rýchlosť. To je jednoducho fakt. Kým mnohí iní občania musia pri nástupe do zamestnania predkladať čistý výpis z registra trestov, a to aj do zamestnaní, ktoré nemajú nič spoločné s nejakými vysokými funkciami alebo s právom, Daniel Lipšic môže obsadiť jednu z najdôležitejších, podotýkam, právnych funkcií v tomto štáte, hoci bol sám právoplatne odsúdený za usmrtenie a je dokonca stále v podmienke, teda vo výkone trestu. A umožnili ste mu to vy tým, že ste schválili zákon tak, resp. ste ho nezmenili, pardon, pretože tú podmienku bezúhonnosti ste nechali nastavenú tak, aby ju mohol spĺňať aj Daniel Lipšic. Čo k tomu teda môžme viacej dodať? Nájdite mi, prosím vás, nejaký iný príklad zo zahraničia, kde je niečo takéto možné. Lebo ja som hľadal a nenašiel som žiadny štát, možno v rámci Európskej únie alebo Európy, kde by nejaký štát umožnil alebo by uvažoval vôbec o tom, že by zvolil takéhoto človeka do funkcie špeciálneho prokurátora. A tento človek, ktorý má byť dnes zvolený za špeciálneho prokurátora, mal ešte tú drzosť, že ešte ako minister spravodlivosti požadoval nepodmienečný trest odňatia slobody pre Štefana Skrúcaného, ktorý sa ešte v roku 2004 dopustil podobného, ale vzhľadom na tú výšku trestu menej závažného trestného činu. Čo iné potom ako pokrytectvo, donebavolajúca drzosť, nespravodlivosť a dvojitý meter je toto? Čo iné? Skrúcaný teda mal ísť podľa Lipšica do väzenia. Dokonca aby sa tak stalo, podal Lipšic aj oficiálnu sťažnosť na Najvyšší súd ako minister spravodlivosti, no on sám vyviazol len s podmienkou. O akej morálke tu potom v prípade Daniela Lipšica hovoríme? A opakujem, to morálne kritérium je priamo v zákone ako jedna z podmienok na to, aby vôbec mohol sa uchádzať o túto funkciu. Za druhé, Daniel Lipšic bol v čase kauzy Gorila ministrom spravodlivosti a sedel v jednej vláde s jedným z hlavných údajných aktérov tejto kauzy, bývalým Dzurindovým ministrom hospodárstva Jirkom Malchárkom. No to nie je všetko. Blízkym priateľom Daniela Lipšica, bolo tu už dnes povedané, a tiež jeho bývalým poradcom ešte v čase, keď Daniel Lipšic robil ministra vnútra, nie je nikto iný ako súčasný minister práce, sociálnych vecí a rodiny a zároveň podpredseda vládneho, vládnej strany SME RODINA, ktorý bol práve v čase kauzy Gorila členom Fondu národného majetku: hovorím o Milanovi Krajniakovi. Toho Fondu národného majetku, cez ktorý podľa spisu Gorila finančná skupina Penta ovplyvňovala privatizácie, a teda rozkrádanie štátneho majetku. A práve on, Milan Krajniak, sa v spise Gorila opakovane spomína ako jeden z piatich rozhodujúcich hlasov Penty vo Fonde národného majetku. Toto už odznelo aj z úst môjho predrečníka, ale ja to ešte možno doplním priamo citátom z tohto spisu, pretože tam sa spomína nielen Milan Krajniak, ale aj ďalší, dá sa povedať koaliční alebo stranícki kolegovia z tých čias Daniela Lipšica. Budem teda citovať, čo o vplyve Penty vo Fonde národného majetku hovorí spis Gorila: "V prezídiu Fondu národného majetku budú mať rozhodujúcich päť hlasov cez Igor Grošaft (SDKÚ), Stanislav Janota (KDH), Milan Krajniak (KDH), František Stano (SDKÚ) a Mikuláš Kačaljak (pôvodne ANO, teraz pracuje pre Haščáka), ktorá prehlasuje zvyšných štyroch členov prezídia Fondu národného majetku (Végh, Duray, Kojda a Plechlo)." Toľko spis Gorila, ktorý možno niekto chce spochybniť alebo nechce spochybniť, samozrejme, komu sa čo hodí. Ale keď si k tomu pridáme fakt, že to bol práve Milan Krajniak, ktorý zabezpečil Lipšicovi bezpečnostnú previerku na to, aby mohol vôbec kandidovať, že Daniel Lipšic ako advokát zastupoval firmu blízku finančnej skupine Penta, a najmä to, že to bol práve Daniel Lipšic, ktorý ako minister vnútra poslal vodné delo na demonštrantov proti Gorile, tak usúďte, usúďte sami, či má tento človek nejaký morálny kredit na to, aby mohol ako špeciálny prokurátor stíhať tých najťažších zločincov vrátane aktérov kauzy Gorila. Pretože táto kauza je ešte stále neuzavretá a spadá priamo pod Úrad špeciálnej prokuratúry. Skutočne si teda niekto z vás myslí, že práve takýto špeciálny prokurátor dokáže túto kauzu raz a navždy uzavrieť a vyriešiť? A tak by som, takto by som mohol pokračovať ďalšími, ďalšími príkladmi morálneho zlyhania človeka, ktorého idete zvoliť na špeciálneho prokurátora. Teda ak chce Daniel Lipšic poznať, ak chce poznať súčasný názor verejnosti na jeho osobu, tak si už nemusí objednávať prieskum verejnej mienky za 2,4 mil. slovenských korún, tak ako to urobil ešte ako minister spravodlivosti. Stačí jednoducho, ak sa spýta ľudí, ktorí majú pamäť a nezabúdajú na to, čo všetko urobil a čo všetko ešte môže urobiť, ak ho zvolíte do funkcie. Panie poslankyne, páni poslanci z vládnej koalície, na záver to zhrniem takto: Ak zvolíte Daniela Lipšica za špeciálneho prokurátora, tak naozaj nemáte absolútne žiadne právo o sebe tvrdiť, že vaša, teda Matovičova vláda priniesla nejakú zmenu, že priniesla vládu práva a zákonnosti. Naopak, to len potvrdí skutočnosť, že na Slovensku sa systematicky buduje totalita, že na Slovensku sa systematicky demontuje právny štát, že na Slovensku môžu dozerať na zákonnosť a spravodlivosť dokonca takí ľudia, ktorí sami zákon porušujú a sú za to ešte aj právoplatne odsúdení. Prestaňte teda drzo a v priamom prenose klamať celému Slovensku a spamätajte sa!